गंभीर व्यक्ति परिपक्व भी हो ऐसा जरूरी नहीं होता और परिपक्व लोग भी कभी-कभी गंभीरता का आवरण ओढ़ लेते हैं। ये दोनों गुण एक-दूसरे का मुखौटा बनने में काम आने लगे हैं। इन दोनों का मिला-जुला परिणाम है शांत होना। हम किसी भी स्थिति में हों, पर शांत जरूर रहें। गंभीर और परिपक्व लोग दूसरे से कटकर जीने में रुचि लेने लगते हैं। वे एकाकी रहने में शान समझते हैं, जबकि भीतर से शांत व्यक्ति सबसे घुलने-मिलने में संकोच नहीं करता। हम भीतर से जितना शांत होंगे, हमें अपने ही आकलन के लिए अधिक समय और अवसर मिलेगा।
बाहर की आपाधापी में हम यह जान ही नहीं पाते कि हम स्वयं क्या होने जा रहे हैं। हमें बचपन से सिखाया जाता है कि ऐसे बन जाओ, उनके जैसे हो जाओ। हम भी नकल करने में लग जाते हैं। यदि सफल नहीं हो पाते तो स्वांग रच लेते हैं। मुखौटा ओढ़कर मूल व्यक्तित्व को समाप्त कर देना आसान लगने लगता है। एक काम जीवन में जरूर करें और वह है अपनी निजता को प्राप्त हो जाना।
हमारे भीतर परमात्मा ने जन्म से कोई ऐसी बात जरूर डाली है, जो सिर्फ हम ही में है। उसे जीवन रहते जरूर प्राप्त करें। दूसरे उसकी ओर सिर्फ इशारा करेंगे, पर ‘निराली’ बात केवल हम ही अपने भीतर ढूंढ़ पाएंगे। न राम जैसा बनें, न कृष्ण जैसा बनना है, न केवल महावीर को पकड़ें, न केवल अन्य किसी व्यक्तित्व को ही, इन्होंने जो प्रक्रिया अपनाई उसे पकड़ें, उनके जैसा बनने की कोशिश न करें। जैसा ईश्वर ने हमें भेजा है, वैसे ही बनें।
hin_Deva hin_Deva hin_Deva